Ružomberok 10. februára (TASR) - Približne 22 miliónmi Sk prispejú v tomto roku do recyklačného fondu odpadov Severoslovenské celulózky a papierne (SCP), a. s., Ružomberok a ich dcérske spoločnosti.
Pritom do množstva výrobkov uvedených na trh v SR sa na účely výpočtu príspevku do fondu nezapočítava množstvo vyvezených výrobkov. Informoval o tom TASR manažér obslužných činností SCP Marián Maga.
Dcérske firmy SCP Obaly Solo, s. r. o., Ružomberok a Suprabal PAPER, a. s., Ružomberok sú však zároveň významnými spracovateľmi zberového papiera, ktorého ročne asi 20 000 ton zhodnocujú na finálne výrobky. Preto je predpoklad, že tieto firmy budú do recyklačného fondu nielen prispievať, ale z neho aj čerpať.
Najväčším súčasným slovenským spracovateľom zberového papiera na obalové materiály je Kappa, a. s., Štúrovo. Najväčšími spracovateľmi rovnakého sortimentu na hygienické papiere sú Tento, a. s., Žilina, Harmanecké papierne, a. s., či spomínané dcérske firmy SCP - Obaly Solo a Suprabal PAPER. Nový zákon podľa názoru M. Magu prinesie vznik firiem zaoberajúcich sa zberom a zhodnocovaním odpadov, zníženie množstva skládkovaných odpadov a lepšie využívanie druhotných surovín.
* tš bam zll